
(ISBN 82-7824-021-3) (m/små språklige endringer i 2003)
9.1
Innledning
Erfaringene fra møter med mange naturfaglærere gjennom lærerutdanning og etterutdanning de siste årene viser at de nye læreplanene i alt for stor grad blir oversett i den daglige undervisningen.  Faktisk kan man ofte høre kritikk som ”alt for omfattende læreplaner” fra lærere som ikke har satt seg inn dem. I forhold til ÅB-prosjektet ser vi på en bevisst bruk av læreplaner som avgjørende for å komme videre i utviklingen mht. læreprosesser,  og håper at dette notatet kan være til hjelp for noen lærere slik at de både ser hvilke muligheter de har mht. bruk av læreplanene i det daglige arbeidet, og lettere tør gjøre det de kanskje har hatt lyst til lenge.

Vi må heller ikke glemme at en læreplan også har som oppgave å beskytte elevene mot å bli overkjørt av faglig entusiastiske lærere.

Noen lærere bruker målformuleringer som er nedfelt i lærebøker i stedet for direkte bruk av læreplanene. Det er bakgrunnen for punkt 9.6 i notatet. 

Noen lærere tror lærebøkene er  skrevet nøyaktig etter læreplanen, og at det derfor fins et slags likhetstegn mellom læreplan og lærebok. Dette notatet skulle vise at det som regel ikke er tilfellet, og kanskje bør det heller ikke være slik (punkt 9.5).

Notatet drøfter ikke prinsipper bak gjeldende læreplan, slik som spørsmål om målstyrende læreplaner generelt. Heller ikke forholdet mellom fagkompetanse og læringsprosessen slik det er uttrykt i læreplanene, er drøftet her. Det er selvsagt ikke til å unngå at et slikt notat blir preget av forfatters vurderinger. 

9.2
Nye læreplaner i naturfag etter R94
Tidlig på vinteren '93 startet læreplangruppen arbeidet med nye læreplaner for naturfag i grunnkursene.  Da hadde de gjeldene fagplanene for naturfag i første klasse allmennfag, 1NA, bare vært praktisert i vel tre år. Naturfaglærere flest var godt fornøyd med disse fagplanene. En svakhet som ble påpekt til tider, var at innholdet i ungdomsskolens naturfag var for sterk overlappende med innholdet i første klasse allmennfag (1NA). Læreplangruppen for naturfag i Reform '94 (R’94) hadde én representant fra/for grunnskolen, fordi man ville se på mulighetene for en bedre fordeling av fagstoffet og bedre sammenheng mellom læreplanene i skoleslagene.

Selv om lærere flest var tilfreds med fagplanene for 1NA, var det likevel helt nødvendig å lage nye læreplaner etter de føringer som var knyttet til R'94. Her er noen av momentene for dette, basert på retningslinjer gitt i St.meld. 33:1991-92:

·   En ny generell læreplan var utformet med føringer til de ulike fag, der sammenhengen mellom generell læreplan og læreplaner i ulike fag måtte være klar. 

·   Mens det tidligere bare var en del av elevene som hadde naturfag i 1. klasse i videregående skole, skal dette nå gjelde alle elevene. Det skal i utgangspunktet gis både et 5-timers og et 2-timers kurs i naturfag. 5-timerskurset vil trolig ha en annen elevsammensetning enn det man har vært vant til fra allmennfag grunnkurs. 

·   Læreplanene skal ha en større grad av målstyring, der mål og hovedmomenter skal angi  læringsmålene mer presist enn i tidligere fagplaner med emnelister. 

·   Et bredt kunnskapssyn skal legges til grunn for arbeidet med fagene.

·   Læreplanene skal modulstruktureres der det er hensiktsmessig, særlig for å tilrettelegge for tilpasset opplegg for voksne.

9.3
Litt historikk
Læreplangruppen for naturfag bestod av to representanter for allmennfag, én fra yrkesfag og én med erfaring fra grunnskole. De startet som nevnt sitt arbeid tidlig på nyåret '93, og skulle levere et læreplanutkast i løpet av noen få uker. Det var ingen hemmelighet at gruppen, når det gjaldt 5-timerskurset, ønsket å legge innholdet nær opp mot fagplanen for 1NA. Gruppen henvendte seg til representanter for ulike grunnkurs for å innhente synspunkter på innholdet i naturfag, spesielt fra yrkesfaglige studieretninger med tanke på 2-timerskurset. Det kom inn en rekke ønsker.

Etter noe sprikende høringsuttalelser ble det nedsatt et nytt arbeidsutvalg som skulle innarbeide merknadene fra høringsrunden i det læreplanutkastet som var laget. Dette utvalget hadde tre representanter fra allmennfag (universitet) og to fra yrkesfag. Under dette arbeidet ble det først og fremst gjort  endringer på biologidelen av naturfaget. Statsråd Hernes innkalte deretter et såkalt ”faglig kontaktforum” på ca. 30 medlemmer til en diskusjon på én dags varighet om det reviderte utkastet. På bakgrunn av denne minihøringen ble arbeidet med de endelige læreplaner sluttført høsten '93.

Fra grunnskolehold ble det hevdet at tema som ”det fysiske verdensbildet”, ”kosthold” mm. ble så grundig behandlet der at det var unødvendig å ta dette opp igjen i videregående skole. Dette ønsket ble etterkommet, men for å sikre en lik behandling ved alle ungdomsskoler i fremtiden, ble formuleringen 

Denne planen forutsetter blant annet at emner som vårt fysiske verdensbilde, kroppens bygning, samlivslære, kostlære, enkel stoffkjemi og en del grunnleggende artslære i biologi er behandlet i grunnskolen.

tatt inn i læreplanen (kapittel 1.1), som en føring mot forestående grunnskolereform i 1997.

Det ble også  strid om betegnelsen på naturfagkursene. Departementet (KUF) ville kalle det ”naturfag / miljølære”, men etter sterkt press fra ulike hold ga KUF etter og faget fikk betegnelsen ”naturfag” (ikke 1NA).

9.4
Modulsystem for naturfag
Et av de mest omstridte forholdene i de nye læreplanene var påleggene om at naturfag skulle være bygd opp av moduler. Modulsystem innebærer at innhold i 2-timerskurset må være felles med deler av 5-timerskurset, og at vanskegraden må være den samme.

I retningslinjene for læreplanarbeidet heter det at bruk av modulsystem må være hensiktsmessig. Det hensiktsmessige her er at elever som ønsker det, senere skal kunne ta resten av 5-timerskurset (”3-timersmodulen”) og derved skaffe seg studiekompetanse. Men motstanderne av modulbaserte naturfagplaner hevdet at dette bare ville være av interesse for svært få elever, og at det ikke var god nok grunn for å risikere et dårligere tilbud til de andre elevene på 2-timerskurset.

Kritikken mot modulsystemet fikk også stor plass i det nevnte ”faglige kontaktforum”, men Hernes ville ikke fravike dette kravet. Gruppen som sluttførte arbeidet med læreplanene, laget likevel en formulering (i slutten av kapittel 1.1) som langt på vei opphever modulsystemet:

Selv om målene for 2-timers-faget er felles med deler av 5-timers-kurset, bør både læremiddelprodusenter og lærere ta hensyn til både dybde og bredde i behandlingen av hovedmomentene i forhold til elevgruppene og timetallet. På 2-timers-faget kan behandlingen være mer beskrivende, og forklaringsmodellene bør i mindre grad bygge på den mikroskopiske verden.

Dette betyr i realiteten at den enkelte lærer har stor frihet for egen vurdering mht. vektlegging, men alle aktuelle hovedmomenter må være berørt på en eller annen måte.

Det var særlig gruppens medlemmer fra allmennfag som var bekymret for at omfanget i 2-timers-faget ble for stort. 

En liten ”kuriositet” om læreplanens tilblivelse: Da den opprinnelige læreplangruppen ba om synspunkter på innhold i naturfaget, kom det fra yrkesfagsiden et sterkt ønske om at lydforurensning ble tatt med. Men da læreplanene var ferdige, var temaet om lyd bare med i 5-timerskurset, og ikke i modulen til dem som ønsket dette!

9.5
Lærebok  ≠  læreplan
Noen lærere baserer sin undervisning på at lærebøker er skrevet i samsvar med læreplaner, slik at de tema som omtales i lærebøkene, er det elevene skal lære seg. Men dette er langt fra tilfellet, særlig for grunnkurs AØA (”allmennfag”). Det kan pekes på flere grunner til at det blir slik.

For det første må man skille mellom hva som blir tatt opp i undervisningen, og hva som er et læringsmål for elevene. Læreplanen presiserer læringsmål! Lærebokforfatterne kan noen ganger ønske å presentere sine tanker for et godt faglig og pedagogisk opplegg for et tema, kanskje slik de selv kunne ønske å gjøre det i en tenkt klasse. Og ofte kan det være gode idéer å hente fra slike tanker fra ulike læreverk, ikke minst for opplegg av differensiert undervisning. 

Men andre faktorer spiller også inn. Under arbeidet med lærebøker benytter forlagene en rekke konsulenter, og hver av disse har gjerne sine faglige kjepphester som de syns bør være med, noen ganger uten hensyn til hva læreplanen sier. Forlagene er følsomme for hva lærerne forventer av ei lærebok, og disse forventningene er nær knyttet til fagets tidligere innhold. Et læreverk som ikke blir kjøpt, har likevel ikke særlig store sjanser med sitt budskap.

Noen ganger må trolig lærebokas fremstilling bli forskjellig fra det som blir vektlagt i undervisningen. Om vi f.eks. ser på hovedmoment 3d i mål 3, så er det rimelig å forvente at alle disse grunnstoffene er omtalt i læreboka. Men lærer og elever kan gjøre et utvalg etter ønske, for læreplanen sier at ”elevene skal kunne gjøre rede for de viktigste egenskapene til noen av grunnstoffene H, C, Cl, N, P, O, S, Al, Fe” (understrekning foretatt av undertegnede).

På samme måte er det kanskje naturlig at læreboka gir en mer detaljert fremstilling av ulike prosesser for celledeling, men læreplanens krav er å ”kjenne til resultatet av mitose og meiose uten å beskrive....i detalj”, og bare det siste er elevenes læringsmål og kan normalt  inngå i tester eller prøver.

Det skal ikke være nødvendig å bla gjennom så mange sidene i et læreverk for AØA før man ser hvordan lærebok og læreplan skiller lag på mange områder. Men man vil se at disse ulikhetene varierer noe fra kapittel til kapittel. Når det f.eks. står i 4c (mål 4) at elevene skal ha grunnleggende kunnskaper om elektrisk energi, så står det intet om at de skal kjenne elektroskopets virkemåte, tørrelementets oppbygning, eller fysikkens såkalte  ”strømretningen”. Og når det i mål 4a står at elevene skal kjenne til sammenhengen mellom kraft, energi og effekt, så trenger man ikke følge en lærebok som legger stor vekt på temaet (trolig) fordi forfatteren er opptatt av dette og sikker ville lage interessante opplegg med egne elever.

Til syvende og sist er det den enkelte lærer som (ev. i samarbeid med elevene) må forholde seg til læreplanens mål og hovedmomenter og presisere elevenes læringsmål.

9.6
Lærebøkenes omtale av læreplaner

Lærebøker refererer til læreplanen på ulike måter. Mye tyder på at slike henvisninger kan være forvirrende for brukerne. Vi skal kort se på slike henvisninger i noen læreverk. 

Naturfag  (Jerstad et al, Cappelen)

refererer ikke til læreplanens kapittel 2 (fagmålene) i innledningen til grunnboka, og heller ikke blir læreplanen nevnt i andre kapitler i grunnboka. Hvert kapittel i studieboka innledes med en kapitteloversikt uten referanse til læreplanen. Men i innledningskapitlet ”Korleis bruke studieboka” i studieboka heter det: 

Studieboka og grunnboka utgjer til saman arbeidsstoffet ditt i naturfag. En slik formulering kan selvsagt lede noen til å tro at alt som står der er pensum.  

5-timerskurs Naturfag (Brandt et al, Aschehoug)

innleder forordet slik: 

Denne læreboka er skrevet etter læreplan for naturfag grunnkurs på 5 timer. 

Og i neste avsnitt: 

Lærestoffet er ordnet i 15 kapitler, som sammen med et eget Studiehefte dekker de sju målene i læreplanen. 

Det er lett å forstå at slike formuleringer kan misoppfattes, slik at man må tro at alt som er omtalt i læreverket, er pensum. Tre små avsnitt på til sammen 3 sider er imidlertid merket *, og disse avsnittene inneholder stoff som ikke er nevnt i læreplanen, men som forfatterne synes å mene er vesentlig for naturfaget. Hvert kapittel innledes med en kapitteloversikt, men her står det ikke noen presisering av hva læreplanen krever.

I forordet til studieheftet heter det: 

Til sammen dekker læreboka og studieheftet målene i læreplanen for naturfag grunnkurs, 5 uketimer. 

Det er sikkert riktig at læreplanen er dekket av læreverket, men man kan lett ledes til å tro at læreverket er dekket av læreplanen, altså at hele læreverket må gjennomgås.

Hvert kapittel i studieboka innledes med ”MÅL”. Det uheldige er at disse målene ikke samsvaret med målformuleringene i læreplanen. Det kan være nok å se på målene til kapittel B for å se at dette ikke er tilfelle: Flere av målformuleringene er forfatternes tolkning av læreplanen, som f.eks. egenskapene til gassene i luft, påvisning av visse gasser, egenskaper til helium, reaksjonsligninger. Det er altså ikke grunn for læreren til å føle seg bundet av disse målformuleringene.

Revita (Kvam et al, Gyldendal)

innleder forordet på samme måte som foregående læreverk med at 

læreverket dekker 5-timerskurset i naturfag etter Reform 94.

og kan derfor misoppfattes på samme måte. Hvert kapittel innledes med en innholdsfortegnelse uten å peke direkte til læreplanen. Tilleggsboka (”Forsøk og feltarbeid”) inneholder ikke noe om læringsmål i tilknytning til kapitlene, men kapittel 2 fra læreplanen er trykket i sin helhet bak i boka.

Vår natur (Carlson et al, Aschehoug)

I forordet står det 

..at Vår natur, som er skrevet etter læreplan for naturfag, 2 uketimer på yrkesfaglige studieretninger, svarer på læreplanens utfordringer på en ...

Hvert kapittel i læreboka innledes med ”læreplanmål”, som det står i forordet. Disse formuleringene er i de fleste tilfeller identiske med læreplanens formulering, og innholdet i kapitlene synes å være et nøkternt utvalg ut fra læreplan og disponibel tid. Spørsmålet kan da bli om en så nøktern bok gir en god arbeids- og læringssituasjon for lærer og elever, f.eks. mht. differensiering.

I forordet til 

Naturfag  (Bay et al, Cappelen), 2-timersfag, heter det: 

Denne læreboka er skrevet for å gi den nødvendige bakgrunnen til elever på de studieretninger som skal ha 2-timerskurs i naturfag. 

Dette må kanskje oppfattes slik at alt som står i boka, er aktuelle læringsmål. Etter forordet er læreplanens mål tatt med, men ikke hovedmomenter. 

9.7
Mål og hovedmomenter.  Taksonomi  i  læreplanen 
Dette avsnittet går litt nærmere inn på kapittel 2 i læreplanen der  naturfagets mål og hovedmomenter er utformet. Mens målene beskriver den kompetanse elevene skal ha etter gjennomført utdanning, skal hovedmomentene gi en mer detaljert eller presis utforming av delmålene  mot (hoved-)målet. 

Mål 1 går mest på arbeidsmåter i faget. Det dreier seg om prosjekt, feltarbeid, ekskursjon og forsøk. Vi vil knytte følgende kommentarer til hovedmomentene 1a-1d, og peker da særlig på endringer i forhold til fagplanen fra '89:

· Læreplanen pålegger nå en viss bruk av åpne forsøk eller åpne problemstillinger, der elevene også skal delta i planlegging av forsøk. 

· For en del år siden het det at et forsøk skulle ta 1 time! Fagplanen fra 1989 klarte ikke å nå frem med budskapet om at forsøk kan variere i omfang; derfor den klare formuleringen om dette i 1a. 

· KUF har vært skeptisk til pålegget om et bestemt antall timer til labbarbeid, og slike pålegg var det vanskelig å få med i de nye læreplanene for biologi, fysikk og kjemi i VKI og VKII. 

· Høringsrunden viste at det var stor motstand fra lærerne mot å bli pålagt prosjektarbeid. Det betyr at uten et slikt pålegg ville prosjektarbeid i liten grad blitt en realitet. 

· Vi skulle gjerne høre hva slags erfaringer (ÅB-)lærerne har gjort mht. siste del av hovedmoment 1c, der det i forbindelse med å presentere resultater av undersøkelser, prosjekter mm. skal  ”vurdere dem med hensyn til kilder, arbeidsform, databehandling og eventuelle feilkilder.”

Mål 2-7
Taksonomien i læreplanen er i prinsippet enkel. De to gjennomgående målkravene er ”kunne gjøre greie for” som det mest krevende og ”kjenne til” som en svakere vektlegging. Å gjøre greie for noe betyr at kunnskapskravene vil ligge på et høyere nivå. Derimot kan kravet om å kjenne til noe, være diskuterbart. Noen ganger er det greit å klassifisere ”kjenne-til-kunnskaper” som faktakunnskaper, eller som et eksempel på noe. Men andre ganger må kanskje ”kjenne-til” bety noe som går på forståelse og kanskje tilmed anvendelse (jf. notat 8 om taksonomi, vedlegg 3). Eksempel: Hovedmoment 2d sier at elevene skal ”kjenne til føre-var-prinsippet”, mens mål 2 sier at elevene skal ”forstå og i noen grad vurdere globale og lokale miljøutfordringer”. En slik vurdering vil bl.a. måtte inkludere føre-var-prinsippet? Elevene må derfor være i stand til å knytte føre-var-prinsippet til nye situasjoner.

Hovedmoment 6a krever at elevene skal ”kjenne til celleånding.” Vi oppfatter dette slik at elevene må forstå celleånding uten å gå i dybden om dette. Slik vil vi også oppfatte 3c: ”kjenne til syre-base-reaksjoner” og 3h:

”kjenne til ...... 


-
løsning og felling

-
redoksreaksjoner, forbrenning”

Læreplanen bruker også andre ord for målpresisering:

”kunne forstå at..” 

”kunne forklare hva” (f.eks. ..vaksine er)

”kunne bruke” (f.eks. navneregler, denne informasjonen, begreper og uttrykk, osv.)

”kjenne eksempler...”  ”kunne gi noen eksempler...”

”ha kjennskap til”  (.. at stråling..., ...hva proteiner..., )

Det er spesielt viktig at denne taksonomien tas på alvor ved vurdering i faget. I prinsippet kan man tenke seg at elever, som er godt orientert om læreplanens innhold, kan protestere mot en karakter basert på oppgaver der taksonomien ikke er i samsvar med læreplanen, og  vinne frem
. Men først og fremst er dette et spørsmål om informasjon og åpenhet i forholdet undervisning/vurdering. 

Enkelte oppgaver i prøveutkast til tidlige ÅB-prøver var nok på grensen og vel så det mht. læreplanens intensjoner. 

Hva med de vurderinger som ligger til grunn for toppkarakter? Tar gjerne mot synspunkter.

Vi vil også påpeke noen flere momenter der det dreier seg om endringer i forhold til tidligere fagplan i naturfag, eller der man kan gjøre endringer i forhold til tidligere. 

·   Mål 3 er at elevene skal forstå kjemiske prosesser i naturen, i hverdagen og i industrien, og kjemikunnskapene skal gi elevene et grunnlag til å forstå informasjon om miljøproblem .....  Det står verken i mål eller i noen av hovedmomentene noe om vektlegging av reaksjonsligninger for å nå disse målene. Reaksjonsligninger er altså ikke et mål, men kan være et middel i noen sammenhenger. 

·   Hovedmoment 3b krever at elevene kjenner til oppbygning av noen typer organiske forbindelser ....   Det er altså ikke noe krav at de skal omtale reaksjonene, f.eks. ved esterdannelse. 

·   Mål 4 med hovedmomenter pålegger ikke ferdigheter i å løse regneoppgaver om energi, effekt osv. Det vil kanskje være naturlig med en begrenset bruk av slike oppgaver for å nå målet, og de kan være et godt bidrag til differensiering av undervisning, men det er fortsatt et ubesvart spørsmål i hvilken grad kvantitative tilnærminger utvikler faglig forståelse.

Til slutt vil vi peke på at  mål 7 bør være et godt eksempel på hvordan selve målformuleringen skulle være velegnet for utforming av ÅB-oppgaver knyttet til innhold i massemedia. 

9.8
Er så læreplan '94 annerledes enn fagplan '89?
På bakgrunn av hva som er sagt tidligere i dette notatet, skulle svaret på spørsmålet bli ja, men. For mye av det faglige innholdet vil være likt, og det var også målsettingen for læreplangruppene. Fagplanen fra '89 hadde i mindre grad pålegg av den typen som inngår i mål 1. De faglige målene var organisert som enmeliste med sju områder. For hvert område var det gitt et arbeidsstoff med kommentarer. Kommentarene er en presisering av arbeidsstoffet, og i noen tilfeller kan disse kommentarene ha lignende virkning som taksonomien i læreplanen for R’94. Men til tross for usikkerhet om hvordan enkelte deler av den nye læreplanen skal oppfattes, så gir den likevel lærer og elev en større mulighet til å bestemme over egen arbeidssituasjon.

9.9
Oppsummering
Vi håper at dette notatet kan bidra til en videre diskusjon om læreplanene i naturfag, og om bruken av disse. Vi ønsker at en slik diskusjon vil fokusere på behovet for sterkere vektlegging av læreprosessene som et mer langsiktig mål, og dersom det skal være mulig, må det ryddes plass gjennom en aktiv bruk av læreplanen. Vi minner da om at læreverkene, særlig for 5-timers naturfag, kan gi forvirrende informasjon mht. forholdet mellom innhold i læreverket og læringsmål i naturfagplanen. Når læreverkene går ut over de fagmålene læreplanen legger opp til, er dette ikke markert i bøkene.

� Forfatter av denne artikkelen er medforfatter av Revita.


�	Det viste seg etter at notatet ble skrevet å bli en realitet ved eksamen ved en av ÅB-skolene. Nærmere omtale i kapittel 7.





